Anno Domini millesimo quadringentesimo undecimo, statuta sunt haec apud Cistercium in Cisterciensi Capitulo generali. ORATIONES. 1.  Pro Sanctissimo in Christo… Ioanne XXIII… *etc. ut in anno* 1401. 2.  Pro serenissimo… *etc. ut in anno* 1401. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1401. 5.  Pro felicis… *etc. ut in anno* 1401. [DIFFINITIONES GENERALES.] 6.  Editas anno praeterito in generali Capitulo diffinitiones omnes et singulas ratificat et confirmat praesens Capitulum pariter et approbat. 7.  Item, cum Ordo noster… *etc. ut in anno* 1390, *n° 7*, *mutatis tamen sequentibus* : contributionem sex millium florenorum… secundum quod in registris continetur, nisi per dominum Cistercii modernum, cui dat dictum Capitulum generale super hoc plenariam potestatem, moderentur, solvant et tradant integraliter… receptores… ubique dominum abbatem Cistercii per se vel per alium seu alios, et in Cistercio priorem et cellerarium monasterii Cistercii et eorum quemlibet. Item, Parisius cellerarium Sancti Bernardi illius loci, ac per totam Italiam procuratorem Ordinis in romana curia generalem, et alios in specialibus diffinitionibus nominatos. Dans et concedens… (cf. t. III, p. 578). Vult etiam dictum Capitulum… *etc. ut in anno* 1401, *n° 7. Potestatem autem… *etc. ut in anno* 1402, *n° 7. 8.  Ad requestam… *etc. ut in anno* 1390, *n° 19, *et* 1406, *n° 8*. [DIFFINITIONES SPECIALES.] 9.  Attentis locorum distantiis, viarum discriminibus et gravibus expensis quas effundere oportet abbates Ordinis a Capitulo generali distantes, dictum Capitulum singulis annis vel per certa temporum intervalla visitanda generale Capitulum ex indulgentia concedit abbatibus monasteriorum infrascriptorum, videlicet in Sancta Cruce, Campililiorum, Ezircela, Stams, Raytenhaslach, Waldsachssen, Valderbach, Hylaria, Pauringartenberg, Novomonte, Runa, Victoria, Sittich, Cella *principum,* Cella angelorum, Valle Dei alias Sciosenstein et in monasterio Fontis Sanctae Mariae prope Landscrast, ut dictorum monasteriorum abbates singulis annis unum ex abbatibus ad generale Capitulum mittant sub expensis et periculo omnium aliorum. Iniungitque Capitulum generale de Scancoe et de Runa monasteriorum abbatibus, ut adiunctis sibi uno vel duobus abbatibus supradictis secundum pietatem conscientiae et dictamen rectae rationis quotam expensarum imponant praedictorum monasteriorum abbatibus secundum facultatem et statum monasteriorum praedictorum, et ut negligentes solvere quotam expensarum ipsis impositam compellant per censuras Ordinis auctoritate Capituli generalis. Etiam debent praedictorum monasteriorum abbates ad praedictorum duorum abbatum requisitionem et citationem semel convenire per se vel per suos procuratores quolibet anno, in loco et tempore ab eisdem duobus abbatibus deputato, et ibi tractare de mittendo abbate et de contributionibus mittendis Capitulo generali, quas quidem contributiones per electum eorum abbatem ad Capitulum generale quolibet anno mittere tenebuntur. Deputatque Capitulum generale abbatem Sanctae Crucis in Austria collectorem contributionum Ordinis de monasteriis supradictis, et ut non solventes ad solutionem dictarum contributionum censuris Ordinis compellere valeat. Eidem abbati Sanctae Crucis dictum Capitulum liberam concedit facultatem praesenti diffinitione ad decennium tantummodo valitura. 10.  Sub eadem forma diffinitum est pro monasteriis infrascriptis in partibus Rheni, Heymeroide, Campo, Veteri monte, Eberbaco, Castro aquilae, Monte Sancti Dosbedi, Loco Sanctae Mariae, in prioratu Sanctae Mariae Hyselstein, Herdenhusen, Campo Sanctae Mariae, de Breydelare, Lukken, Heylione, collector contributionum de dictis monasteriis est abbas de Herdenhusen, abbates compellentes ad solutionem expensarum, scilicet de Campo et Eberbaco, qui etiam ceteros abbates ad conveniendum citet, ut superius est notatum. 11.  Ad idem abbates monasteriorum in Bohemia infrascripti obligantur, videlicet in Osselitz, in Czedlics, Pommul, Plas, Scancorro, Altus vadus, Gradis, Aula regia, Sacer campus, Zar, Scalicz. Receptor contributionum deputatus abbas in Czelicz de monasteriis memoratorum, etiam de Gedlicz et de Pommul monasteriorum abbatibus iniungit generale Capitulum, ut praedictos abbates ad contribuendum compellant, et cum conveniendis dictis abbatibus praefigunt ad concordandum dictum abbatem seu procuratorem idoneum mittendo ad Capitulum generale. 12.  Ad idem abbates in monasteriis infrascriptis, videlicet in Valkenried, Volkenderos, Porta, Redageshusen, Sichem, Valle Sancti Georgii, Lapide Sancti Michaelis, Valle Sanctae Mariae, Scherenbach, Antiqua cella, Grunenhayn, Buch, Lenin, Dobirluch, Rifenstein, Bicznigserode, Czinna, Nova Cella, quod et ipsi unum abbatem ex eis de statu monasteriorum bene informatum cum contributionibus singulis annis mittant ad generale Capitulum, aliis remanentibus et excusatis. Ordinatque dictum Capitulum abbatem de Valkenried collectorem contributionum in monasteriis supradictis, cui etiam una cum abbate … alios compellere ad contribuendum pro via euntis ad Capitulum generale valeat auctoritate dicti Capituli generalis. 13.  Ad domini Morimundi et sui conventus instantiam generale Capitulum committit districtius iniungendo dominis abbatibus Lancheyn et de Nepomuk et eorum cuilibet, quatinus omnes et singulas Ordinis nostri Cisterciensis sexus utriusque personas, quas repererint obligatas esse seu teneri dicto domino abbati et conventui monasterii Morimundi in quibuscumque pecuniarum summis et rebus aliis, ad satisfaciendum eisdem per censuram Ordinis auctoritate Capituli et in eiusdem Capituli plenaria potestate coerceant et compellant, invocato ad hoc, si opus fuerit, auxilio iudicum ecclesiasticorum ac etiam brachii saecularis. 14.  Cum fratre Ioanne Waltibonen, professo monasterii in Lococrescenti sacerdote et monacho, qui illicentiatus recessit ab Ordine et reiecto habitu quasi per unius anni spatium damnabiliter mansit in saeculo, dispensat generale Capitulum, ut ad omnes actus legitimos admitti, et Ordinis dignitates promoveri valeat, praeter abbatialem dignitatem. 15.  Examinato cum debita diligentia processu commissariorum generalis Capituli videlicet de Walkenred, de Volkenrod, et de Porta monasteriorum abbatum habito circa destitutionem fratris Chunradi quondam abbatis monasterii Waldsachssen, et institutionem fratris Bartholomei, monachi et professi monasterii memorati, generale Capitulum ex certa scientia praedictorum commissariorum sententiam latam contra et adversum praedictum fratrem Chunradum circa ipsius depositionem ad administratione abbatiae approbat, ratificat et confirmat. Attendensque dictum generale Capitulum pia consideratione senectutem et *invaletudinem* dicti fratris Chunradi senioris, ordinat, statuit et diffinit quod dicto fratri Chunrado seniori debita fiat provisio et sufficiens, et sibi de loco provideatur congruenti, si et in quantum mandatis generalis Capituli paruerit humiliter et devote. Sed quia frater Bartholomeus praedictus in abbatem dicti monasterii institutus, per sententiam Capituli generalis fuerit tamquam conspirator reputatus et condemnatus, de quo hoc praesens generale Capitulum plenius existat informatum, ideoque ipsius Bartholomei institutionem tamquam contra nostri Ordinis instituta praesumptam generale Capitulum cassat, irritat et annullat, proviso quod nullus de professis dicti monasterii pro ista vice promoveatur in abbatem. Etiam cum provisio de abbate instituendo in dicto monasterio in Waldsachssen ad generale Capitulum censeatur legitime devoluta, dictum Capitulum bonam famam et laudabilem conversationem et sufficientiam, tam in spiritualibus quam in temporalibus, Henrici de Bursan, in monasterio Bebenhusen, audiens et intelligens, eumdem ordinat et statuit in abbatem monasterii in Waltsachssen, in plenaria Ordinis potestate. Si cum ipsius institutioni dicti fratris Henrici instituti consensus accesserit et voluntas ; quodsi praedictae institutioni dictus frater Henricus consentire renuerit, abbas de Ebraco adiunctis sibi de Pommul et de Wilthusen monasteriorum abbatibus alium *sufficientem* et idoneum, bonis moribus praeditum constituant in abbatem monasterii memorati, in plenaria Ordinis potestate, eumdem in realem possessionem dictae abbatialis administrationis inducentes. Ordinatque generale Capitulum abbatem in Ebraco et in Pommul et in Wilthusen ipsis firmiter iniungendo, ut omnes simul et duo eorum ex ipsis tertio legitimum impedimentum habente et se excusante, omnia et singula praemissa diligenti executioni demandent et fideliter exsequantur, inobedientes et rebelles ac contumaces poenis Ordinis et iuris remedio compescendo, prout eorum contumacia exigit et requirit, in plenaria Ordinis potestate, invocato ad hoc, si opus fuerit, auxilio brachii saecularis, ac etiam iudicum ecclesiasticorum. 16.  Ad petitionem abbatis in Lankheim generale Capitulum a missione studentis ipsum misericorditer relevat per biennium, ita ut monachi ad studium mittendi in monasterio suo instruantur, in quantum conventualis labor permittit in scientiis primitivis. 17.  Indulget generale Capitulum misericorditer abbatibus in Ebraco, Fontis salutis, Lankheim, Brunbach, et Wilthusen, ut a Capitulo generali remaneant ita dumtaxat, ut unum abbatem ex ipsis aut monachum eorum legitimum procuratorem de statu monasteriorum bene informatum cum contributionibus Ordinis mittant singulis annis ad generale Capitulum, in omnium dictorum abbatum remanentium periculo et expensis, praesenti diffinitione in suae firmitatis robore per quinquennium tantummodo valitura. 18.  Abbati in Ebraco concedit praesens Capitulum generale ut monachum nostri Ordinis confessorem eligere valeat, qui ipsum in omnibus et singulis casibus et sententiis Capitulo reservatis pro sola vice absolvere queat, et ipse etiam personas regulares dicti monasterii sui et aliorum monasteriorum sibi nunc subiectorum utriusque sexus confessas et contritas de praemissis casibus et sententiis absolvere potest semel dumtaxat, in plenaria Ordinis potestate. Idem conceditur abbatibus in Victoria, in Stams, in Sittich, in Landstrose, in Scongachardo, in Pelisio, in Salem, in Campo principis, de Luzela, Brumbach, Wilthusen, Fonte salutis et in Maris stella. 19.  Omnibus et singulis abbatibus huic praesenti Capitulo interessentibus indulgetur a Capitulo generali, quod omnibus et singulis personis regularibus ipsis in eorum monasterii subiectis confessis et contritis beneficium absolutionis impendant semel dumtaxat in omnibus casibus et sententiis generali Capitulo reservatis, et ipsi abbates etiam personam regularem nostri Ordinis confessorem possint eligere, qui a dictis casibus et sententiis ipsos una vice tantummodo valeant absolvere, auctoritate Capituli generalis. 20.  Ad reverentiam dominicae passionis in qua est salus et redemptio nostra constituta, concedit generale Capitulum abbati et conventui monasterii Sanctae Crucis in Austria ut historiam de Sancta Cruce, qua utuntur Carthusienses in utroque festo, scilicet Exaltationis et Inventionis cantare et uti valeant futuris temporibus in monasterio Sanctae Crucis memorato et quibuslibet sextis feriis a ceteris missis vacantibus celebrent missam conventualem de Sancta Cruce cum duobus ministris, ob reverentiam passionis Iesu Christi. 21.  Generale Capitulum concedit de Sancta Cruce, de Czuxela, de Campo liliorum monasteriorum abbatibus, ut pro solutione debitorum quibus dicta monasteria propter guerras, incendia et spolia plurimum sunt gravata, vendere et alienare immobilia bona valeant usque ad summam quatuor millium florenorum. Ordinatque dictum Capitulum de Runa et de Victoria monasteriorum abbates ut dictorum bonorum venditionibus et alienationibus diligenter supervideant et secundum puritatem conscientiae et monasteriorum utilitatem praedictorum bonorum alienationes concedant et autorisent, auctoritate Capituli generalis. 22.  Ad petitionem abbatis de Laude misericorditer concedit generale Capitulum dicto abbati auctoritatem absolvendi monachos et professos dicti monasterii a sententiis excommunicationis, quas incurrerunt propter crimen apostasiae, et quod possit cum eisdem misericorditer dispensare super irregularitate contracta in casibus dumtaxat Capitulo generalis reservatis. 23.  Item, generale Capitulum poenaliter permotum admittit petitionem abbatis in Laude quod Ioannem Pouret monachum dicti monasterii ad professionem admitteret ac reciperet, et ad omnes actus legitimos et Ordinis dignitates, praeter abbatiatum, cum eodem dispensare valeat auctoritate Capituli generalis, si tamen super defectu natalium et super tonsura clericali cum eodem Ioanne legitime sit dispensatum. 24.  Ad generalis Capituli notitiam ex domini Morimundi insinuatione querulosa deductum extitit, quod licet abbas et conventus monasterii de Gradis teneantur per suas patentes litteras loco et tempore opportunis demonstrandas dicto domino Morimundi et suo conventui ac ipsi monasterio Morimundi in summa decem librarum parvorum turonensium annui et perpetui redditus, anno quolibet in festo Nativitatis Virginis gloriosae infradicto monasterio solvendas, ac in magnis pecuniarum summis ratione dicti redditus neglectis de et pro multis ac pluribus annis ultimo lapsis, eisdem de Morimundo satisfacere distulerunt et adhuc differunt, in eorum et dicti monasterii grave praeiudicium et iacturam, quamvis per dictum dominum Morimundi super hoc alias fuerint requisiti, Capitulum ad dicti domini Morimundi requisitionem et instantiam, de Ebraco, de Lankheim et de Nepommuk monasteriorum abbatibus et eorum cuilibet per se et in solidum districte praecipiens dictum generale Capitulum et iniungens tenore praesentis statuti committit, quatinus praedictos abbatem et conventum ac singulas personas dicti monasterii de Gradis sub excommunicationis latae sententiae poena in abbatem praedictum dicti monasterii de Gradis, et suspensionis et interdicti in singulas personas conventus ipsius moneant, vel alter eorum moneat quos Capitulum generale etiam sub eisdem poenis tenore praesentis statuti monet, quatinus infra tres menses et monitionem huiusmodi per eos vel alterum eorum eisdem factam legitime computandos, quorum trium mensium primum pro primo, secundum pro secundo, et tertium et ultimum pro tertio et peremptorio termino ac monitione canonica eisdem assignent, vel eorum alter assignet. Quos etiam dictum Capitulum tenore praesentis statuti assignat, ut praedictis domino Morimundi et suo conventui de praedictis decem libris annui et perpetui redditus et de ipsius redditus neglectis satisfaciant integraliter et complete, aut alias cum eisdem valeant amicabiliter concordare. Alioquin nisi dictorum abbatum aut alterius eorum imo dicti generalis Capituli huiusmodi mandatis paruerint cum effectu, dictum abbatem de Gradis monachosque excommunicationis et singulares personas conventus ipsius suspensionis et interdicti praedictis sententiis declarent vel eorum alter declaret, quos etiam in illo casu dictum generale Capitulum ex nunc pro tunc tenore praesentis statuti declarat incurrisse. Nisi tamen causam seu causas dicti de Gradis praetendere, proponere et allegare voluerint, propter quam seu quas ad huiusmodi solutionem compelli minime debeant, ad quam seu quas praetendendas, proponendas et allegandas in illo casu et ulterius in et de super hoc, ut de iure fuerit, procedendum praedictos abbatem et conventum de Gradis citent, vel eorum alter citet, quos etiam dictum generale Capitulum tenore praesentis statuti citat peremptorie sub poenis dictis coram Diffinitoribus ipsius Capituli praedictas causam seu causas praetensuros, proposituros et allegaturos, et super praemissis et ea tangentibus processuros et facturos procedi et fieri visuros, prout fuerit rationis. Praedictis de Ebraco, de Lankheim et de Nepommuk monasteriorum abbatibus et eorum cuilibet praecipiens et iniungens dictum Capitulum quatinus quidquid de et super praemissis fecerint proximo generali Capitulo certificent competenter per suas patentes litteras hiis praesentibus inserendum, et remittant easdem fideliter Capitulo memorato. 25.  Attendens generale Capitulum compassione paternali permotum monasterii in Victoria gravissima damna, quae sustinuit ex ignis conflagratione vehementi, adeo ut dictum monasterium in suis officinis, quasi totaliter in cineres sit redactum, praedictum abbatem et suum monasterium a solutione contributionum Ordinis et a missione studentis, ac etiam a visitatione generalis Capituli usque ad viginti annos continuos, a data praesentium computandos, misericorditer eximit et absolvit. 26.  Auctoritate generalis Capituli conceditur abbati de Victoria Saltzburgensis dioecesis, ut cum monachis fugitivis sui monasterii semel dumtaxat dispensare, et gradum et habitum ipsis restituere et eosdem ad omnes actus legitimos et Ordinis dignitates praeter abbatiatum habilitare valeat auctoritate Capituli generalis, si tamen dicti fugitivi bene correcti fuerint et emendati. Et super irregularitate contracta immiscendo se divinis in saeculo, si quam contraxerint, dispensare valeat auctoritate Capituli memorati. 27.  Abbati de Porta cœli concedit Capitulum generale licentiam remanendi, contemplatione suae infirmitatis et senii a generali Capitulo per triennium, dummodo contributiones generales Ordinis solvat dicto Capitulo generali. 28.  Idem conceditur abbati de Capella modo et forma supradictis. 29.  Ad promovenda generalia nostri Ordinis studia in quibus personae Ordinis in theologicis doctrinis ad honorem Dei et Ordinis decorem illustrantur, generale Capitulum diligenter intendens ordinat, statuit et diffinit quod omnes et singuli abbates monasteriorum in Austria, Bavaria, Franconia, Stiria, Carinthia, Carneola, Moravia, Polonia, et de regno Hungariae, qui ad mittendum studentes secundum Ordinis statuta sunt obligati, suos studentes mittant ad studium generale Viennense sub poenis in statutis papalibus et Ordinis contentis ; iniungitque dictum generale Capitulum abbati Scenanensi, patri abbati atque gubernatori dicti studii, quatinus abbates non mittentes studentes suos ad dictum studium Viennense compellat per censuram Ordinis ad mittendum studentes suos ad dictum Viennense studium, in plenaria Ordinis potestate. 30.  Indulgetur abbati de Sancto Gothardo a Capitulo generali ut monachis hospitibus ad suum monasterium regulariter missis, qui sint honestae vitae et religiosae conversationis, prioris et supprioris officia et ceterarum administrationum gubernationem committere valeat absque praeiudicio suorum professorum, de licentia Capituli generalis. 31.  Relatum est Capitulo generali quod monasteria nostri Ordinis in regno Hungariae constituta tam in temporalium administratione quam in spiritualium observantia plurimum defecerunt, et quaedam ex eis per personas extraneas, quae non sunt de gremio nostri Ordinis, violenter occupata, unde generale Capitulum paternaliter permotum committit reformationem omnium et singulorum monasteriorum utriusque sexus nostri Ordinis in regno Hungariae constitutorum abbati de Runa, praecipiens eidem et iniungens quatinus per se vel per alium per ipsum substituendum omnia et singula dicta monasteria et personas regulares dictorum monasteriorum visitet et reformet in plenaria potestate Capituli generalis, et quaecumque in dictis monasteriis et in personis regularibus eorumdem, corrigenda, instituenda et destituenda cognoverit, corrigat, instituat et destituat tam in capite quam in membris, prout dictis monasteriis et personis regularibus melius viderit expedire. Insuper praedictum Capitulum constituit praedictum abbatem de Runa collectorem contributionum in dicto regno Hungariae in monasteriis memoratis, dans eidem potestatem quittandi et litteras quittatorias dandi de receptis, absolvendi solventes, si quas sententias incurrerint ex dilatione solutionis *contributionum* earumdem. Et haec omnia et singula praemissa faciat ad expensas dictorum monasteriorum, quas abbates et abbatissae procurent et administrent dicto abbati de Runa aut alteri ipsius substituto, per censuram Ordinis omnimodam recusantibus dictas expensas solvere infligendam, auctoritate Capituli supradicti. Universis igitur et singulis personis regularibus dictorum monasteriorum, in virtute sanctae obedientiae et sub poena excommunicationis huius commissionis tenore dat idem Capitulum firmiter in mandatis quatinus in omnibus et singulis supradictis et ea concernentibus, tangentibus et dependentibus ab eisdemquovis modo praefato abbati de Runa aut alteri ab eo substituto humiliter et devote obediant, pareant et intendant, ipsisque praestent auxilium, consilium et favorem, praesenti diffinitiva commissione per continuum quinquennium a datis praesentium computandum in suo robore duratura. 32.  Ad supplicationem fratris Laurentii Schuler, monachi et professi in Cips, diffinitionem hic editam anno Domini 1399 ex certa scientia approbat, ratificat et confirmat. Cuius quidem diffinitionis tenor sequitur et est talis : *cf. ann.* 1399, *n° 14*, *deinde* : ac etiam litteram domini Morimundi nunc vero abbatis Cistercii datam anno Domini 1397 cuius tenor sequitur in haec verba : Universis christifidelibus et maxime personis Cisterciensis Ordinis frater Ioannes abbas monasterii de Morimundo praedicti Ordinis, Lingonensis dioecesis, in omni salutatione salutem. Cum dilectus in Christo frater Laurentius Schuler praesentium exhibitor, monachus expresse professus in monasterio de Cips, Strigonensis dioecesis, nobis immediate subiecto certis et rationabilibus causis nobis per eumdem oretenus expositis, cum animi sui quiete nequeat ad praesens in dicto monasterio de Cips Altissimo famulari, Nos eius animae salutem paternis affectibus, quantum cum Deo possumus procurare cupientes, auctoritate Capituli generalis memorati Ordinis nobis in nostra generatione concessa, praedicto fratri Laurentio manendi in aliis Ordinis nostri monasteriis vel conventualibus locis, donec aliud de ipso per Nos ordinatum fuerit, absque professione per eum alia facienda, licentiam tenore praesentium impertimur. Praesens Capitulum approbat, laudat, ratificat et de novo confirmat ; dictoque fratri Laurentio, ut ubicumque repererit abbatem benevolum in Ordine nostro, qui suam velit professionem recipere, licentiam eidem profitendi concedit dictum Capitulum generale. 33.  Cum illustres principes et domini Fridericus et Willelmus germani marchiones Misniensis, Thuringiae landgravii et comites Saxoniae palatini, quoddam generale studium in oppido suo Lypzik fundaverunt, et idem studium a domino nostro Papa confirmari et privilegiari obtinuerunt, in quo dicti domini specialiter desiderant unum collegium Ordinis nostri inducere et unire, ad preces et instantiam dictorum dominorum Capitulum generale ordinat, statuit et diffinit ut de singulis monasteriis Ordinis nostri in Thuringia, Saxonia, partibus stagnalibus, Misnia, Hassia, Wesphalia et in partibus circumvicinis, et idem Capitulum committit abbati de Veteri cella, qui pro tempore fuerit, ut dictum collegium instituat ac provisorem idoneum quoties opus fuerit, ordinet in eodem, ac abbates memoratos ut scolares suos illuc transmittant, compellat, habeatque paternitatem et curam ac iurisdictionem collegii memorati, auctoritate dicti Capituli generalis, cum cuiuslibet coercitionis canonicae potestate ut abbates pro constructione collegii in dicto studio contribuant tantum quantum quolibet abbas daret per biennium suo studenti, quo constructo mittant suos scolares illuc pro studio primi anni. 34.  Ad instantiam supplicationis abbatis in Stams, Capitulum generale attendens necessitates multiplices dicto monasterio ingruentes, concedit abbati et conventui in dicto monasterio, ut debita contrahere vel pecias vendere ad summam 600 florenorum valeant, ne ad maiora discrimina ipsos et eorum monasterium contingat devenire. 35.  Ex indulgentia speciali concedit generale Capitulum abbati monasterii de Maristella, ut contemplatione guerrarum prope monasterium suum continuatarum, et sui corporis invaletudine, per continuum triennium a via generalis Capituli remaneat excusatus, ita dumtaxat ut contributiones Ordinis suum monasterium concernentes singulis annis mittat ad Capitulum generale. 36.  Generale Capitulum concedit abbati de Maristella auctoritatem dispensandi cum aliquibus monialibus professis in monasteriis eidem abbati subiectis, et eas habilitandi ad quoslibet actus legitimos, et ut ad quaslibet Ordinis administrationes promoveri et assumi possint, praeter abbatialem dignitatem valeant auctoritate Capituli generalis, si tamen super excessibus suis bene emendatae fuerint, et correctionem et poenas Ordinis pro eisdem excessibus ipsis inflictas sustinuerint humiliter et devote. 37.  Considerans generale Capitulum quod decedente abbate in Victoria, abbas de Villerio, dicti monasterii in Victoria ordinarius visitator, pro futuri abbatis creatione non possit propter nimiam locorum distantiam evocari absque gravibus laboribus et expensis, et quia periculosum est monasteria abbatibus destituta absque gubernatione debita diutius remanere, dictum generale Capitulum concedit et indulget priori, suppriori, qui pro tempore fuerint, et toto conventui in monasterio de Victoria, quod abbate decedente, abbas de Runa ad eorum requisitionem et petitionem ad dictum monasterium accedere pro novi abbatis creatione, confirmatione, installatione et ceteris ad haec requisitis, et haec omnia et singula exsequi valeat in plenaria Ordinis potestate. Non tamen intendit generale Capitulum auctoritati patris abbatis atque iurisdictioni per hanc praesentem commissionem aliquatenus derogare, praesente diffinitione per continuum triennium tantummodo valitura. 38.  Ad instantiam petitionis abbatis de Walderbach, generale Capitulum misericorditer dispensat cum fratre Chunrado de Mittenaire, sacerdote et monacho dicti sui monasterii professo, qui culpis suis exigentibus incarceratus, carceres fregit et illicentiatus recedens a monasterio quasi per mensem remansit in saeculo, retento tamen habitu monachali, tandem ad cor rediens sponte ad monasterium rediens et carceris iniurias humiliter poenitentiam peregit, ut ad omnes actus legitimos admitti, et ad omnes Ordinis dignitates promoveri valeat in plenaria Ordinis potestate. 39.  Quia abbates de Sancta Cruce et de Runa hoc praesens Capitulum visitaverunt pro solutione, sub omnium aliorum abbatum ipsis vicinorum periculo et expensis, prout ordinatum fuit per venerabilem dominum abbatem Morimundi, praecipit et iniungit dictis abbatibus Capitulum generale ut, priusquam a petentibus requisiti fuerint, infra mensem in refusionem expensarum dictis abbatibus contribuant quotam ipsis et monasteriis eorum impositam, alioquin elapso mense prius dictam requisitionem dicti duo de Sancta Cruce et de Runa monasteriorum abbates ad solutionem dupli expensarum pro via generalis Capituli, secundum constitutiones Benedicti Papae et Ordinis, praedictos negligentes compellere debent, in plenaria potestate Capituli generalis. 40.  Abbati et conventui monasterii Sanctae Crucis in Austria indulget Capitulum generale, ut ipsi de communi consilio et pro utilitate sui monasterii grangias hucusque per personas regulares administratas, personis saecularibus pro annuo censu vel ad certos annos, seu etiam perpetuis temporibus locare valeat ex auctoritate Capituli generalis. 41.  Cum sancti Angeli ab Omnipotenti Deo nobis ad custodiam deputati salutis nostrae negotia fideliter et diligenter prosequuntur, et vigiles super nos contra spiritualium inimicorum insultus exercent excubias, dignum, sanctum et iustum videtur ut et nos de ipsorum grati beneficiis, aliquem honorem ipsis debitum rependamus, praesertim cum reverentialis honor Angelis exhibitus videatur in magnificentiam Regis aeterni, cuius ipsi sunt milites, redundare. Quapropter statuit, ordinat et diffinit hoc praesens Capitulum generale quod collecta *Deus qui miro ordine Angelorum* legatur ad primam et ad completorium, ad cursum Beatae Mariae Virginis post collectam de Beata Virgine, ut sancti angeli nos a malis imminentibus custodiant, et Rex omnium Angelorum in ipsis glorificetur per nostrum Ordinem universum. 42.  Attentis et consideratis ac bene examinatis processibus et sententiis per Henricum de Ebraco, Nicolaum de Lankheim, et de Valle Sancti Georgii monasteriorum abbates, commissarios Capituli generalis in causa et negotio monasterii Albensis, actis et ordinatis, Capitulum generale sententiam diffinitivam dictorum commissariorum pro Conrado de Eltingen abbate dicti monasterii Albensis tamquam iuste, canonice et rationabiliter latam et promulgatam ratificat, approbat et confirmat. Omnia vero et singula per abbatem de Novo castro in et contra dictum Conradum abbatem monasterii Albensis, ipsum de abbatiali dignitate destituendo, et fratrem Conradum de Sindelfingen, praetermisso canonicae electionis ordine, instituendo, imo verius intrudendo, acta, attenta et praesumpta tamquam frivola, iniusta et iniqua, irritat, cassat penitus et annullat in plenaria Ordinis potestate, mandans et iniungens et praecipiens praedicto fratri Conrado de Sindelfingen et suis complicibus in virtute salutaris obedientiae et sub excommunicationis latae sententiae ac furti et infamiae poenis, quatinus infra hinc et festum Omnium Sanctorum, calices, libros, ornamenta ac omnia et singula, res et bona per ipsos a dicto monasterio frivole et in praeiudicium animarum et honorem ipsorum, et in scandalum totius Ordinis ablata, distracta vel quovismodo alienata, restituant et reportent integraliter et ex toto, ac infra spatium unius mensis a data praesentis computando, dicto Conrado abbati monasterii Albensis obedientiam faciant regularem. Quod si omnia et singula vel aliquid ipsorum facere distulerint, vel aliquatenus, quod absit, renuerint, dictum Capitulum generale, dictis terminis lapsis, ipsos et quemlibet ipsorum furti, infamiae et conspiratorum poenis decernit et declarat severiter puniendos, invocato ad hoc, si opus fuerit, auxilio iudicum ecclesiasticorum ac etiam brachii saecularis. Redeuntibus vero ad obedientiam ac regularem disciplinam cum omni humilitate et sponsione in antea cavendi ac emendandi se submittentibus, rigorem et censuram Ordinis dictus abbas Albensis ex permissione dicti Capituli, ita tamen ut impunes non transeant, iuxta suae pietatis affectum potest moderare, ipsosque auctoritate Capituli generalis a sententiis quibuscumque absolvere, et super irregularitatibus contractis cum ipsis dispensare, in quantum auctoritas dicti Capituli se extendit. Insuper ob favorem illustris principis et domini Bernhardi marchionis de Baden, Capitulum generale ordinat et disponit ut dicto fratri Conrado de Sindelfingen per dictum abbatem Albensem et suum monasterium cum annua pensione viginti florenorum provideatur, ita tamen ut infra tempus et terminos praedictos obedientiam regularem faciat, et ablata restituat ; alias omni provisione et gratia se noverit privatum, et *tamquam* furem, infamem et proprietarium per omnia puniendum, invocato ad hoc, si opus fuerit, auxilio iudicum ecclesiasticorum ac etiam brachii saecularis. 43.  Generale Capitulum ordinat, statuit et diffinit quod abbas de Maristella, alias Wettingen, habeat paternitatem et gubernationem monasterii monialium in Seldenoio Constantiensis dioecesis, quod auctoritate generalis Capituli praedictum monasterium visitet, corrigat et reformet ; auctoritatem habeat instituendi et destituendi tam in capite quam in membris, ac omnia et singula agendi, gerendi, faciendi, ligandi et solvendi tamquam pater abbas, auctoritate Capituli generalis. 44.  Pro sedandis discordiis et simultatibus quibusdam inter abbatem et conventum monasterii in Alba nuper exortis, mandat et iniungit de Lutzela, Caesarea, et de Runa monasteriorum abbatibus, quatinus ipsi simul vel duo ex ipsis accedant monasterium in Alba, et ipsum abbatem dicti monasterii Chunradum de Eltingen conventui suo recommendent, mandantes auctoritate Capituli generalis, ut sibi tamquam vero abbati eorum honorem debitum impendant, et humiliter et devote obediant, pareant et intendant, contradictores et rebelles poenis et censuris Ordinis compescendo, dictique abbates generalis Capituli commissarii memoratum abbatem in Alba ad possessionem monasterii introducant et installent, aliasque solitas solemnitates circa novi abbatis creationem requisitas faciant de dato et auctoritate Capituli generalis. Insuper praedicti tres commissarii vel duo ex ipsis citent abbatem monasterii in Novo castro patrem abbatem in Alba, ut ipse in proximo generali Capitulo personaliter compareat, dicto abbati in Alba vel eius procuratori de illatis gravaminibus responsurus. 45.  Item, ad requestam abbatis de Pomuck, Capitulum generale notificat et declarat quod monachi sui monasterii et aliorum monasteriorum Ordinis post obitum abbatis a professione abbatis futuri, et suorum monasteriorum sint minime absoluti, praesertim cum quilibet ipsorum suae conversionis initio tali monasterio stabilitatem, morum suorum et obedientiam secundum regulam Beati Benedicti voveat et promittat. 46.  Item, Capitulum generale concedit et permittit ut abbas in Pomuck poenam conspiratorum in statutis Ordinis expressam, quantum ad fratrem Gerhardum, sui monasterii professum, secundum suae conscientiae dictamen moderet, mitiget et relaxet, ita tamen ut impunis omnino ad terrorem aliorum ullatenus non evadat. 47.  Item, generale Capitulum cum fratre Ioanne, monasterii in Pomuck professo, infra dimidium annum bina vice apostatante et in proprietate convicto, misericorditer dispensat, ut ad omnes actus legitimos et administrationes ac alias Ordinis dignitates, citra abbatialem, assequi, promoveri valeat et admitti. 48.  Item, Capitulum generale cum fratre Cunrado, monasterii in Pomuck professo, infra annum et dimidium bina vice apostatante, abbatem et alias personas Ordinis diffamando, et litteras abbatum falsificando, misericorditer dispensat, ut ad omnes actus legitimos et administrationes ac alias Ordinis dignitates, citra abbatiatum, prioratum, supprioratum, cellerariatum assequi, promoveri valeat et admitti. 49.  Item, Capitulum generale cum fratre Wilhelmo, monasterii in Pomuck professo, qui nuper tempore electionis electoribus imposuit, quod probare non potuit, gratiose dispensat, ut ad omnes actus legitimos et administrationes, et alias Ordinis dignitates etiam abbatialem assequi et promoveri valeat et admitti. 50.  Item, Capitulum generale concedit et permittit quod abbas in Pomuck bona monasterio suo nimis distantia, et quae annuatim in censibus et redditibus sexaginta florenos valent et solvunt, vendere et alienare sibi liceat, et pro tali pretio alia bona aeque bona vel meliora iuxta suum monasterium propius sita, comparare et emere vice versa, ita tamen ut de omnibus et singulis per ipsum, ut praemittitur, actis et dispositis faciat relationem proximo futuro Capitulo generali. 51.  Item, Capitulum generale ordinat, statuit et diffinit quod abbas in Pomuck et sui studentes domicilium et cameras circa domum magistri regentis in circuitu studii Pragensis sitas, per ipsos reformatas et magnis expensis constructas, pacifice et quiete sicut hucusque possederunt, possideant, nec per aliquem de et super tali possessione aliquatenus inquietentur, molestentur, seu quovismodo impediantur sub excommunicationis ac periurii poenis. 52.  Item, discordiam et controversiam inter abbatem de Lenyn et abbatem de Zenna, ratione et occasione fratris Nicolai Brogerer conversi dicti monasterii in Lenyn olim professi dudum exortam, Capitulum generale abbati de Grunhau decidendam et bono fine terminandam committit, in plenaria Capituli generalis et Ordinis potestate. 53.  Item, Capitulum generale annuit et concedit ut abbas de Redaxhersis sibi unum de monachis suis in confessorem eligat, qui ipsum in casibus generali Capitulo reservatis dicti Capituli auctoritate absolvat, ipseque dicti sui monasterii ac monasterii in Dissingenrode monachis in dictis casibus et dicta auctoritate beneficium absolutionis simili modo impendere valeat, usque ad futurum sequens Capitulum generale. 54.  Item, Capitulum generale, matura deliberatione praehabita, grangiam quam alias abbas monasterii in Porta cum sui conventus consilio Nicolao dicto Czirygsoff praedecessori suo cedenti resignavit, qui nuper ab Ordine declinans episcopus titularis factus, declarat, decernit et diffinit ad praefatum monasterium de Porta, cum aliis quibuscumque dicto Nicolao deputatis fore devolutam et repetendam, viis et modis melioribus quibus poterunt. 55.  Item, quia monasterium in Valkenrede in festo dedicationis dominica, quae cantatur *Vocem iucunditatis*, hucusque peracto multa incommoda et gravia propter hospitalitates, contentiones et alias insolentias saecularium ibidem supervenientium perpessum est, eapropter Capitulum generale abbati de Campo, dicti monasterii de Valkenrede patri abbati, committit et iniungit quatinus dictum festum dedicationis, prout sibi praedicti monasterii commode et quiete melius expedire videbitur, in aliam diem transferat et transponat. 56.  Item, Capitulum generale cum fratre Bertoldo Monkerode, monacho monasterii Valkered professo, olim apostatante gratiose dispensat, ut ad omnes actus legitimos et administrationes ac alias Ordinis dignitates, citra abbatialem, assequi et promoveri valeat et admitti. 57.  Item, Capitulum generale annuit et concedit ut abbas de Valkenrede sibi unum de monachis suis in confessorem eligat… *etc. ut in forma consueta*. 58.  Item, quia ad aures Capituli generalis pervenit quod in monasterio monialium Stellae Mariae quidam errores pestiferi, blasphemiam imo haeresim redolentes, insurrexerunt, sic quod quaedam monialium dicti monasterii in festo Nativitatis Domini, quaedam vero festo Dominicae Resurrectionis frivole derogant et detrahunt, ex quo multae dissensiones et contestationes, aliquando etiam usque ad percussiones et scandala plurima oriuntur, ipsaeque moniales novitates abusivas in cantu et aliis superstitiosis ritibus inducunt, faciunt et exercent, et quod dictae moniales diffinitiones et statuta Ordinis ac sanctae regulae in nullo observantes, abbati Veteris cellae suo visitatori suis ordinationibus iustis et rationabilibus per minarum et insidiarum machinationes et aliis quibuscumque modis possunt, rebellisant et resistunt. Quapropter Capitulum generale de Aula regia et de Ozzeck monasteriorum abbatibus committit et iniungit, quatinus dictum monasterium monialium, infra unum mensem postquam requisiti fuerint, accedant et moniales a dictis erroribus et superstitionibus prohibeant et compescant, ipsasque ad debitum obedientiae et regularis disciplinae per censuram Ordinis et alias vias iuris reducant et compellant, invocato ad hoc, si opus fuerit, iudicum ecclesiasticorum auxilio ac etiam brachii saecularis. 59.  Item, Capitulum generale cum fratre Hermanno Tettenbern, monasterii in Sichem professo, in contagio carnis deprehenso misericorditer dispensat, ut ad omnes actus, honores legitimos et administrationes ac alias Ordinis dignitates, citra abbatialem, assequi, promoveri valeat et admitti. 60.  Item, Capitulum generale cum fratribus Andrea Hidech, Ioanne Aurifabri, Martino Genker et Paulo Amendarf, monasterii Veteris cellae professis, olim apostatantibus, gratiose dispensat, ut ad omnes actus legitimos et administrationes ac alias Ordinis dignitates, citra abbatialem, assequi, promoveri valeant et assumi. 61.  Item, Capitulum generale cum fratre Henrico, monasterii Lenyn professo, de conspiratione convicto, gratiose dispensat, ut ad omnes actus legitimos et administrationes ac alias Ordinis dignitates, citra abbatiatum, prioratum, supprioratum assequi, promoveri valeat et admitti. 62.  Item, Capitulum generale cum fratre Meynardo, monasterii de Lenyn professo, apostatante, misericorditer dispensat, ut ad omnes actus legitimos et administrationes ac alias Ordinis dignitates, citra abbatialem, assequi, promoveri valeat et admitti. 63.  Item, Capitulum generale annuit et concedit ut abbas de Castro aquilae sibi unum de monachis suis in confessorem eligat… *etc. ut in forma consueta*. 64.  Item, Capitulum generale permittit et concedit contractum initum et factum per abbatem de Castro aquilae cum Alberto dicto Rotzmaul oppidano in Frankfurda, ratione impignorationis quorumdam bonorum immobilium, et quod bona minus utilia possit commutare in magis utilia, datis inspectoribus Loci Sanctae Mariae et Otterburg monasteriorum abbatibus, qui in futuro proximo Capitulo generali fidelem faciant relationem. 65.  Item, ex quo abbas Eberbacensis ad visitationem monasterii de Castro aquilae propter potentium tyrannidem ac aliarum viarum discrimina securum non habet accessum, quapropter Capitulum generale de Schonavia et Loco Mariae monasteriorum abbatibus mandat et iniungit, ut in casu quo dictum abbatem de Castro aquilae discedere ab hac vita contigeret, quod electioni novi et futuri abbatis praesideant electumque iuxta formam Ordinis confirment, ac dicto monasterio de Castro aquilae actum visitationis quoties opportunum fuerit impendant, hac autem diffinitione ad triennium in suo robore durante. 66.  Concedit abbati monasterii Sanctae Crucis in Austria quod, amoto quodam fratre Minore occupatore abbatiae in Czikador, auctoritatem habeat eligere et instituere unum monachum de professis sui monasterii in abbatem dicti monasterii in Czikador, in plenaria Ordinis potestate. 67.  Ex concessione generalis Capituli indulgetur abbati Sanctae Crucis in Austria quod si abbatissa monasterii sanctimonialium extra muros Viennenses constituti, sibi immediate subiecti, decedere, vel ex certis causis ipsam cedere vel deponi contigeret, aliam monialem dicti monasterii professam infra annum tricesimum constitutam in abbatissam creare et confirmare valeat monasterii memorati, auctoritate Capituli generalis, dum tamen legitima fuerit, et aliud canonicum non obsistat. 68.  Petitio fratris Bediani de Seglair, monachi Sancti Sudarii, exauditur a Capitulo generali quod ad monasterium Bonifontis Convenensis dioecesis, in quo prius vinculo regularis professionis fuit adscriptus, et pluribus temporibus monasticis observantiis insudavit, redeat, dum tamen abbas dicti monasterii Bonifontis eumdem velit colligere ac in suo monasterio retinere ; mandatque dictum Capitulum abbati Sancti Sudarii ut dictum fratrem Bedianum licentiet, nec eum quovis modo impediat in suo dicto proposito alibi profitendi. 69.  Capitulum generale volens obviare discordiis et controversiis quae hucusque in monasterio Sturezelbrensi ortae sunt, et in antea oriri possent, fratri Nicolao priori ac aliis fratribus eiusdem monasterii quibuscumque concedit licentiam alibi profitendi liberam et expressam, hoc autem infra annum faciant. Quod si propter carentiam abbatum vel ex alia causa non fecerint, tunc in dicto suo monasterio perpetuo se sciant permansuros. Illis vero sic exeuntibus, de libris pro divino officio, et copia vestimentorum iuxta formam Ordinis, de monasterio proprio provideatur per abbatem dicti monasterii. 70.  Quia coniecturis admodum probabilibus, et multarum graviumque personarum opinione publica suspectus ac horrende notatus esse dicitur frater Matheus de Sancto Quintino, monachus Ursicampi, de morte domini Balduini dudum abbatis dicti loci, quem eidem inter pastoralis sui regiminis primordia inhumano crudelique toxico monachus idem asseritur procurasse, generale Capitulum ad tam enormis scandali veritatem inquirendam, ad tanti quoque sceleris, si *perpetratum* fuerit, immanitatem, prout iustitiae severitas exiget, indissimulanter ulciscendam omni cessante mora procedere volens, domino Claraevallis, s. th. pr., qui dicti monasterii Ursicampi pater abbas est, in Ordinis potestate plenaria committit, et sub divini attestatione iudicii praecipit et iniungit, quatinus assumptis secum Caroliloci et Ursicampi praedicti monasteriorum abbatibus, s. th. pr., vel ubi abessent, aut ad hoc vocari non possent, aliis duobus abbatibus Ordinis, qui ad huius rei grandis et arduae discussionem zelo polleant et industria per eumdem loco primorum vocatis, quam celerius poterit ad monasterium Ursicampi se transferens, exactissimis informationum cautelis aliisque modis omnibus licitis et accommodis veritatem inquirat, et in nominatum fratrem Matheum, si dicti criminis inventus fuerit auctor, vel super hoc vehementer suspectus, in alios etiam quoslibet complices vel participes, inflexibilis iustitiae vindictam extendat, cuius terror praesentium et posterorum consternat ausus sacrilegos huiusmodi vel similia *parricidiorum* flagitia committendi. 71.  Audita supplicatione generali Capitulo porrecta ex parte fratris Adae Hillok se gerentis pro abbate Ieripontis Ossoriensis dioecesis, Dubliniae provinciae, continente quod licet ipse frater Adam, vacante dicto monasterio Ieripontis per depositionem fratris Thomae Ossariol nuper abbatis ibidem causa notoriae fornicationis, propter quam si legitime convictus extitit, rite deponi potuerit et debuit, secundum constitutionem felicis memoriae domini Clementis Papae IV, per conventum eiusdem loci fuerit ad abbatialem dicti monasteri dignitatem electus, et per patrem abbatem approbatus, confirmatus et canonice secundum Ordinis instituta promotus, dictumque monasterium Ieripontis aliquamdiu pacifice rexerit, ab omnibus praedicti loci monachis regulari professione sibi facta, nihilominus ipse frater Thomas depositus ad quosdam abbates Ordinis tempore schismatis loco Capituli in terra Hiberniae congregatos accedens eisdem suggessit, se contra iustitiam et indebite per quamdam sui patris abbatis et quorumdam monachorum per imaginationem falsam depositum extitisse, nulla mentione facta de criminibus et factis enormibus atque causis suae depositionis contentis in processu quem ipse pater abbas suo et abbati Sancti Salvatoris, qui secum in dicta depositione personaliter astiterunt, sigillis sigillatum misit et praesentavit eisdem abbatibus, sed ipso processu non examinato, imo potius in favorem dicti fratris Thomae celato vel abscondito praedicti abbates in Hibernia congregati de facto praedictum fratrem Thomam restituerunt ad suum gradum et abbatiatum dicti monasterii Ieripontis contra iustitiam, puritatem Ordinis, monasticam disciplinam et ipsius fratris Adae titulum et possessionem in ipsius damnum non modicum et gravamen. Virtute cuius restitutionis praedictus frater Thomas, congregato secum brachio saeculari, praedictum fratrem Adam de monasterio praedicto irreverenter, violenter eiecit, captis in oratorio monachis et ad saeculares carceres deductis, cellulas eorum fregit, librosque vestimenta et ecclesiastica sacramenta capi fecit, in eorumdem abbatis et monachorum iacturam et grave damnum. Quibus ita peractis dictus frater Thomas, sciens nullum ius regiminis dicti monasterii sibi competere, accessit ad suum patrem abbatem et finxit se velle visitari per abbatem de Portu Sanctae Mariae sibi notum et amicum, et impetrata commissione cum illa clausula, si contingat abbatem, etc. duxit secum abbatem ad monasterium Ieripontis dictum abbatem de Portu Sanctae Mariae. In quo quidem monasterio fuit quidam monachus nomine Ioannes Botillen, qui, instigante diabolo, manus violentas in ipsum abbatem prius iniecerat et cum sua magna sequela ipsum de monasterio suo eiecerat, propter quae notoriam excommunicationis sententiam incurrerat, nec tamen ullam inde punitionem susceperat. Qui frater Ioannes, conventione facta cum praedicto fratre Thoma deposito de dividendis inter se grangiis, redditibus, et decimis ad ipsum monasterium Ieripontis pertinentibus, dictus frater Thomas in praesentia abbatis praedicti de Portu Sanctae Mariae virtute commissionis antedictae cessit errori suo tamquam officio, ac ipse cum quibusdam adhaerentibus sibi dicto fratre Adam non vocato, nec praesente vel in aliquo consentiente ipsum fratrem Ioannem Botillen postulantem in abbatem Ieripontis, dictusque abbas de Portu Sanctae Mariae ipsum promovit aut potius intrusit in abbatem, et sic dictus Thomas obtinet quasi tertiam partem substantiae monasterii Ieripontis, et dictus Ioannes residuam partem cum sua sequela in ruinam loci et damnum ipsius Adae abbatis expulsi et monachorum suorum, ut asserit, praedicti generalis Capituli provisionem humiliter implorando. Abbatibus domus Beatae Mariae iuxta Dublinum, de Roseavalle, et de Lege Dei monasteriorum in terra Hiberniae, dictae Dubliniae provinciae, situatorum committit idem Capitulum eisdem districtius iniungendo, quatinus ipsi tres vel duo ipsorum, tertio legitime impedito, vocatis partibus et conventu Ieripontis, ac aliis, si qui de iure vel consuetudine sint evocandi, super praemissis inquirant cum diligentia veritatem, et si praemissa repererint esse vera, conventiones huiusmodi et memorati fratris Ioannis promotionem aut verius intrusionem tamquam indebitas et contra nostri Ordinis instituta factas, irritent, cassent et annullent, praedictumque fratrem Adam in perfectam praefati monasterii Ieripontis possessionem, auctoritate praefati generalis Capituli restituant. Et praedictos fratres et Ioannem ac alios, si qui rebelles, quod absit, aut contradictores extiterint, auctoritate praefata per omnimodam Ordinis censuram viriliter et debite puniant et compescant, invocato, si opus sit, auxilio iudicum ecclesiasticorum et brachii saecularis. Praefatis autem fratribus Thomae et Ioanni et aliis Ordini memorato quibuscumque subiectis, in virtute sanctae obedientiae et sub excommunicationis poena districtissime praecipit, et mandat idem Capitulum tenore praesentis diffinitionis, quatinus in praemissis et ea tangentibus ac dependentibus ab eisdem praenominatis abbatibus vel duobus eorum tamquam eidem Capitulo humiliter obediant eisque praestent auxilium, consilium et favorem. 72.  Supplicationem fratris Ioannis Ymomage attestantis se nullo detestabili vitio reprehensum, non citatum nec auditum, vel super aliquo crimine legitime convictum, ab abbatiali dignitate monasterii de Tintern, alias de Voto, in Hibernia, Fernensis dioecesis, per quosdam fratres Ioannem monachum de Tinterna in Wallia, et Thomam Offarroll fuisse minus favorabiliter sed iniuste depositum, et alium quemdam fratre Ioannem Royt, ignarum et illiteratum, ibidem per dictos intrusum, iuris ordine praetermisso, et in ipsius supplicantis et sui iuris praeiudicium et gravamen. Assensu benigno condescendens generale Capitulum abbatibus de Portu Sanctae Mariae et Sancti Salvatoris de Dowisley monasteriorum abbatibus, Dubliniae provinciae, committit et iniungit ut, informatione diligenti praevia, vocatis partibus, et qui de iure fuerint evocandi, praedicto supplicanti, si praetacta repererint fore vera, faciant auctoritate praefati generalis Capituli secundum Ordinis instituta iustitiae complementum, invocato, si sit opus, auxilio iudicum ecclesiasticorum et brachii saecularis. 73.  Attentis viarum discriminibus et locorum distantiis in diversis mundi partibus, ubi nostri Ordinis monasteria situantur, ex quibus abbates quamplurimi, maxime propter gentes armorum, quae de die in diem in nonnullis mundi partibus incessanter discurrunt, non possunt tute commode aut sine periculis maximis accedere ad Capitulum generale. Eapropter non improvide et certis ex causis idem Capitulum omnes abbates, qui ad praesens Capitulum non fuerunt praesentes, illis dumtaxat exceptis, qui ad ipsum Capitulum erant citati personaliter, praefatum Capitulum habet favorabiliter excusatos. 74.  Domino Claraevallis, s. th. pr., committitur per generale Capitulum, quatinus per se vel per alios duos abbates dioecesis Leodiensis neutri partium suspectos et non abbati de Villari subiectos, ad monasterium monialium Vallis ducis, Leodiensis dioecesis, auctoritate ipsius Capituli quantocius poterit accedat, et ibidem diligenter inquirat causam appellationis cum suis annexis et emergentibus factae per abbatissam et conventum dicti monasterii Vallis ducis vel earum procuratorem ; ac de Camberone et de Bodelo monasteriorum abbatibus, commissariis dicti Capituli, seu ab eorumdem sententia praetensa, si quae fuit, et etiam quibuscumque sententia credunt interesse pro abbatissa et conventu monasterii de Parco dominarum lata, partibus hinc inde auditis et diligenter examinatis, iustitiae faciant complementum, in plenaria Ordinis potestate. 75.  Abbati de Runa conceditur per generale Capitulum, ut pro sola vice habeat auctoritatem dispensandi cum monachis fugitivis sui monasterii professis et etiam in Sittich, et eosdem habilitandi ad quoslibet actus Ordinis legitimos, citra tamen abbatiatum, dum tamen bene correcti fuerint et emendati, praesenti diffinitione usque ad sequens immediate Capitulum tantummodo duratura. 76.  Conceditur ad idem abbati de Victoria pro suis monachis et conversis dumtaxat. 77.  Dispensatur misericorditer per generale Capitulum cum fratribus Petro Gothi et Iacobo Trocelli, monachis monasterii Fontis frigidi, qui quasi spatio unius anni apostataverunt damnabiliter per saeculum vagantes, ut hoc non obstante ad omnes actus, gradus, et status cum honoribus Ordinis legitimos admittantur, abbatiatu dumtaxat secluso. 78.  Ad humilem supplicationem abbatis et conventus dicti monasterii Fontis frigidi, gratiose, cum fratre Bernardo de Arminach converso dicti monasterii dispensatur, ut non obstante apostasia quam incurrit quasi per spatium triginta annorum et ultra, ab omnibus sententiis excommunicationis et irregularitatis, quas sic vagando noscitur, incurrisse, dictum Capitulum generale ipsum fratrem Iacobum absolvit de gratia speciali. 79.  Tractatum cui haec praesens diffinitio inseritur, ac omnia et singula contenta in eadem, generale Capitulum de gratia speciali approbat, ratificat et confirmat. 80.  Ad humilem supplicationem Guillelmi Maioris de Vitray, quondam fautoris monasterii de Aceyo Bisuntinae dioecesis, committitur per generale Capitulum abbati de Caroloco *quatinus* si repererit per litteras aut alia legitima documenta de Charitate et Aceyo monasteriorum abbates eidem Guillelmo teneri vel aliqualiter obligari, eosdem et quemlibet eorumdem in solidum ad satisfaciendum eidem coerceat et compellat auctoritate Capituli in ipsius plenaria potestate, et hoc cum sumptibus et expensis partis obligatae. 81.  Reformationem monasterii de Bullione in quo regulares observantiae, prout generalis Capituli pervenit ad aures, pene penitus ruinantur, de Bellavalle et de Aceyo, Bisuntinae dioecesis, monasteriorum abbatibus tam coniunctim quam divisim committit idem Capitulum cum omnimoda ipsius Capituli potestate, et clausulis opportunis et rationabilibus ad hoc tam in capite quam in membris requisitis. 82.  Cum fratre Ioanne de Champlito, monacho monasterii de Theoloco, dispensatur gratiose, ut non obstante quod per quindecim dies vel quasi, regulari habitu non dimisso, apostataverit, ac postmodum voluntarie rediens poenitentiam devote peregerit, ad omnes status, gradus et Ordinis honores admittatur de gratia speciali. 83.  Similiter dispensatur cum fratre Ioanne de Lingonis, dicti monasterii monacho, qui consimiliter apostatavit. 84.  Quia scandalosae commotionis in studio Sancti Bernardi Parisiensis occasionem praebuerunt fratres Ioannes de Alna, Henricus de Villari et Ioannes de Bodelo scolares ibidem, abbatibus eorumdem monasteriorum praecipit et sub excommunicationis poena firmiter iniungit generale Capitulum, quatinus infra mensem a notificatione praesentis diffinitionis sibi facta quilibet revocet a dicto studio, nec ipsum illuc remittat absque ipsius Capituli licentia et consensu. 85.  Abbatibus de Dora et de Regali loco committit et iniungit expresse generale Capitulum et eorum cuilibet in solidum, quatinus ad studium Oxoniense personaliter ibidem auctoritate plenaria praesentis Capituli visitent et reforment, destituant et instituant, statuant et ordinent in omnibus et singulis membris, scolaribus et personis quocumque gradu, conditione seu praerogativa gaudeant, quaecumque pro bono spirituali et temporali ac pro honestate studii et personarum, visitationis, reformationis, destitutionis, institutionis, correctionis et ordinationis beneficio noverint indigere. Universis autem dicti studii personis graduatis mandat et praecipit memoratum Capitulum sub suae salutis incommodo, quatinus in omnibus praemissis ac ea tangentibus dictis de Dora et de Regali loco monasteriorum abbatibus et eorum cuilibet obediant humiliter et devote. Committit etiam dictum Capitulum eisdem abbatibus auctoritate qua supra, quatinus omnes et singulos abbates Angliae et Walliae ad mittendum scolares in dicto studio Oxoniensi coerceant et compellant secundum papalia et nostri Ordinis instituta. 86.  De Waverleya et de Fontibus in Anglia monasteriorum abbatibus per generale Capitulum committitur, videlicet abbati de Waverleya pro provincia Cantuariensi, et abbati de Fontibus pro provincia Eboracensi, ut ipsi duo convocent omnes abbates suae provinciae in loco et termino per eosdem deputato pro eligendo duos abbates, unum videlicet pro provincia Cantuariensi et alium pro provincia Eboracensi, prout melius decreverint ad comparendum singulis annis hinc ad decennium in dicto Capitulo generali, et portandi etiam ad dictum Capitulum contributiones Ordinis impositas monasteriis eorumdem tam antiquas quam novas. Item, etiam in dicta convocatione qua supra duos abbates de dictis partibus ad eundum in expensis ceterorum abbatum ad concilium generale apud Romam in proximo celebrandum. Quam quidem convocationem praecipit generale Capitulum fieri circa adventum Domini proximo futurum. 87.  Quia citati ad praesens Capitulum nec comparuerunt nec pro se miserunt abbates de Escharleis, de Valle lucenti, de Ripatorio, de Charmeya, de Brolio et de Boheriis, ac fratres Henricus Militis Boniportus, et Ioannes Conguepe Vallium Sernaii monasteriorum monachi, ipsos et eorum quemlibet praesens Capitulum reputat contumaces, eosque citat ad sequens Capitulum super huiusmodi contumacia et aliis eisdem obiiciendis responsuri. 88.  Domino Claraevallis, s. th. pr., committitur per generale Capitulum ut quam citius poterit ad monasterium monialium de Pratris prope Trecas, inquirat diligenter, an traditio ad censum annuum et in emphiteosim perpetuam cuiusdam peciae terrae continentis tria arpenta et unum quarterium cum dimidio, pretio annuatim quadraginta solidorum turonensium, prout iam tractaverunt cum Gualtero Vacherii burgensi Trecensi, abbatissa et conventus dicti monasterii de Pratis, eisdem sit utilis et fructuosa, et quidquid super hoc repererit, sequenti anno referat Capitulo generali. 89.  Senio et gravitate abbatis de Heymelrode attentis, generale Capitulum compatiens, a via ipsius Capituli de cetero ipsum habet favorabiliter excusatum. 90.  Statuit, ordinat et diffinit generale Capitulum quod pro defendendis libertatibus Ordinis in romana Curia in proximo generali concilio in Roma vel alibi celebrando, omnes et singuli abbates et abbatissae universi Ordinis in expensis abbatum ad hoc eligendorum contribuant per modum infrascriptum. Primo de regno Franciae dictum generale Capitulum deputat de Grandisilva et de Berdonis monasteriorum abbates, qui ipsi auctoritate dicti Capituli convocet omnes et singulos abbates infra Nativitatem Domini de provinciis Tolosana, Auxitana, Narbonensi, Arelatensi, et Burdegalensi, ut omnes pariter congregati in certo loco quem dicti abbates deputaverint, eligant unum abbatem ex ipsis, qui sumptibus aliorum abbatum et monialium Ordinis earumdem provinciarum vadat ad proxime celebrandum totius Ecclesiae concilium generale. Abbates vero de Savigniaco et de Fonte Danielis infra idem tempus convocent abbates alios de provinciis Rothomagensi, Bituricensi et Turonensi, et congregati unum ex ipsis eligant, qui ad dictum generale concilium sub aliorum abbatum et monialium expensis vadat. Praeterea dominus Cistercii convocet abbates quos decreverit de provinciis Remensi, Senonensi, Lugdunensi, Viennensi, Tarentasiensi et Bisuntinensi, ut pariter congregati similiter eligant unum modo et forma supradictis. Qui tres electi abbates pro honore Ordinis et libertatibus defendendis cum ceteris abbatibus aliarum provinciarum in romana Curia compareant, termino constituto vel constituendo. Insuper mandat et iniungit de Ebraco et de Caesarea monasteriorum abbatibus de provincia Moguntina, et de Cedilo et de Pomuk monasteriorum abbatibus, de provincia Pragensi et de Sancta Cruce et de Waldebach monasteriorum abbatibus, et de provincia Salceburgensi, ut dicti sex abbates in dominica proxima post festum Omnium Sanctorum in civitate Ratisbona pariter conveniant, et duos abbates ad mittendum idoneos de praedictis provinciis eligant, qui vice et nomine omnium aliorum abbatum dictarum provinciarum sub expensis et sumptibus omnium aliorum visitent dictum concilium generale. Dictique sex abbates secundum puritatem conscientiae ac monasteriorum valetudinem praedictas expensas solvendas infra festum Purificationis Beatae Virginis proximum singulis abbatibus imponant. Et dicti sex abbates singuli in singulis provinciis colligant, et non solventes ad solutionem compellant prout melius expedire viderint, in plenaria auctoritate Capituli generalis, et expensas per eos collectas duobus abbatibus electis pro dicta via generalis concilii indilate et fideliter reconsignent. Insuper omnes de provinciis Coloniensi, Leodiensi et de dioecesibus Trevirensi, de Campo et de Herdenhuse monasteriorum abbates cum aliis quatuor abbatibus, quos ad hoc eligere decreverint, conveniant in loco ipsis convenienti, et dicti sex abbates pariter congregati ordinent et disponant pro via generalis concilii modis et viis superius annotatis. 91.  Sententiam quam abbas de Dora, commissarius in hac parte Willermi abbatis de Gratiis, coassistente sibi abbate de Stanfordia, tulit contra Nicolaum Sampson, Thomam Violbin, monachos dicti monasterii de Gratiis super apostasia et conspiratione, videlicet 29*a* die mensis iulii nuper lapsi, ratificat, approbat et confirmat generale Capitulum in plenaria Ordinis potestate. 92.  Domino Claraevallis s. th. pr., committit generale Capitulum quatinus ad monasterium Savigniaci quanto citius poterit, accedat et ibidem se informat diligenter an venditio terrae de Binagues in admortizationem terrae de Prinaudon, sit dicto monasterio Savigniaci fructuosa et utilis. Et quidquid super hoc repererit sequenti anno referant Capitulo generali. 93.  Processum per abbates de Novocastro, de Voilberio, de Vernivillerio monasteriorum commissarios auctoritate Capituli generalis per dominum Cistercii deputatos ad audiendum, decernendum et determinandum litem et discordias motas et diu continuatas infra fratres Henricum Albert et Nicolaum, quondam abbatem monasterii in Othurseburne, super ipsius monasterii abbatiatu factam, sententiam per eos latam et institutionem praedicti fratris Henrici, quibus annectitur haec praesens diffinitio, generale Capitulum approbat, ratificat et confirmat. Et eidem fratri Nicolao et suis adhaerentibus in virtute sanctae obedientiae et sub excommunicationis sententiae poena praecipiendo firmiter et iniungendo, quatinus infra mensem a 14*a* die praesentis mensis septembris computandum, professionem praedicto fratri Henrico abbati faciant regularem, ipsius etiam fratris Nicolai senio et imbecillitati compatiens pensionem annuam decem florenorum super communibus monasterii proventibus, una cum regulari provisione victus et vestitus eidem, casu quo mandatis huiusmodi paruerit, vult, statuit, ordinat et praecipit idem Capitulum assignari. 